**VAGINALNI POROĐAJ NAKON CARSKOG REZA**

Ukoliko je prethodni porođaj bio carski rez i ponovo ste trudni, moguće opcije su ponovljeni carski rez ili prirodan (vaginalni) porođaj. Pokušaj prirodnog porođaja nakon carskog reza je moguć u određenim situacijama, ali nije opcija za sve trudnice koje su prethodno porođene carskim rezom.

**Razlozi zbog kojih se trudnice odlučuju za pokušaj vaginalnog porođaja nakon carskog reza su:**

* Planiranje rađanja većeg broja djece čime se izbjegavaju komplikacije ponovljenih carskih rezova kao što su prednjačeća posteljica i urasla posteljica;
* Smanjenje rizika od komplikacija hirurškog zahvata kao što su krvarenje, infekcija, tromboembolijske komplikacije, odstranjivanje materice i povrede abdominalnih organa;
* Brži oporavak, kraći boravak u bolnici i brže vraćanje svakodnevnim aktivnostima;
* Želja pacijentkinje da iskusi prirodan porođaj.

**Trudnice koje nijesu kandidati za vaginalni porođaj nakon carskog reza:**

* Prethodni porođaj carskim rezom pri kojem je pravljen uzdužan (klasičan) rez na materici (koji se u savremenom akušerstvu radi samo u izuzetnim situacijama);
* Ukoliko je nepoznata vrsta reza koji je napravljen na materici prilikom carskog reza;
* Prethodno prsnuće (ruptura) materice;
* Određeni tipovi operacija na materici, npr. operacije uklanjanja mioma;
* Ukoliko je trudnica prethodno imala više od jednog, a neki ljekari smatraju i dva carska reza;
* Izrazito povećana tjelesna težina.

**Faktori koji smanjuju šansu za uspješan vaginalan porođaj:**

* Usporen porođaj;
* Starija trudnica;
* Trudnoća koja se nastavlja nakon termina;
* Prekomjerno dobijanje na težini u toku trudnoće;
* Povišen krvni pritisak u trudnoći i prateće komplikacije;
* Prethodni carski rez koji je rađen u periodu kraćem od 18 mjeseci;
* Potreba za indukcijom porođaja.

**Rizici**

Dok je uspješan vaginalni porođaj nakon carskog reza povezan sa manjim brojem komplikacija nego ponovljeni carski rez, neuspješan pokušaj vaginalnog porođaja nakon carskog reza je skopčan sa više komplikacija uključujući prsnuće (rupturu) materice. Ukoliko dođe do rupture materice (obično na mjestu prethodnog reza na materici), potreban je hitan carski rez da bi se spriječile komplikacije koje mogu životno ugroziti majku i bebu. Tretman može uključivati i hirurško odstranjivanje materice (histerektomiju).